Papapavlou se vrou nou ook van moord aangekla | Maroela Media
Die vermoorde plaasvoorman van Limpopo, Raymond Gregory Papapavlou, se vrou is Donderdag in hegtenis geneem in verband met sy moord.
Motlafela Mojapelo, woordvoerder van die polisie, het aan Maroela Media bevestig dat Simone Papapavlou vroeër vandag by die polisiestasie in Groblersdal in hegtenis geneem is op verskeie aanklagte, waaronder moord, sameswering om moord te pleeg en dwarsboming van die gereg.
Sy sal na verwagting Vrydag op dié aanklagte in die landdroshof op die dorp verskyn.
Patricia Ray Lee Smith, tot onlangs nog die enigste aangekeerde in die saak, verskyn na verwagting ook môre in dié hof.
Simone is aanvanklik nie in hegtenis geneem nie ten spyte daarvan dat haar naam saam met dié van Smith op die klagstaat verskyn het. Luidens die klagstaat het die vroue saamgesweer om die 28-jarige Papapavlou te vermoor.
Papapavlou is in Oktober verlede jaar in sy plaashuis tussen Stofberg en Groblersdal doodgeskiet. Smith en Simone was glo ten tyde van die moord in 'n romantiese verhouding.
Volgens Mojapelo is Simone in hegtenis geneem nadat die direkteur van openbare vervolging (DOV) die dossier nagegaan het.
Maroela Media het vroeër berig die ondersoek is verlede maand eindelik afgehandel en die dossier aan die DOV oorhandig vir 'n beslissing.
Papapavlou se liggaam is in Oktober verlede jaar in die vroeë oggendure met verskeie skietwonde in sy huis aangetref.